
Parlamentul României
Camera Deputaţilor

COMISIA PENTRU POLITICĂ EXTERNĂ
Nr. 4c-16/36
                                                                                     București, 04 octombrie 2023
                                                                                             Plx. nr. 317/2023

CĂTRE
Biroul Permanent al Camerei Deputaților

	Vă înaintăm, alăturat, RAPORTUL asupra Propunerii legislative pentru modificarea Legii nr.129/1997 pentru ratificarea Tratatului cu privire la relațiile de bună vecinătate și cooperare dintre România și Ucraina, cu care Comisia pentru politică externă a fost sesizată în fond, transmisă cu adresa nr. Plx. 317 din data de 12 iunie 2023.
  În raport cu obiectul și conținutul său, proiectul de Lege face parte din categoria legilor ordinare.


                    Președinte, 					          Secretar,

   Biró Rozália-Ibolya			              Albișteanu Mihail

RAPORT 
asupra 
Propunerii legislative pentru modificarea Legii nr.129/1997 
pentru ratificarea Tratatului cu privire la relațiile de bună vecinătate 
și cooperare dintre România și Ucraina

În conformitate cu prevederile art.95 din Regulamentul Camerei Deputaților, republicat, cu modificările și completările ulterioare, Comisia pentru politică externă a fost sesizată, spre dezbatere, în fond, cu propunerea legislativă pentru modificarea Legii nr.129/1997 pentru ratificarea Tratatului cu privire la relațiile de bună vecinătate și cooperare dintre România și Ucraina, transmisă cu adresa nr. Plx. 317 din 12 iunie 2023, înregistrată cu adresa nr. 4c-16/36 din 12 iunie 2023.
Camera Deputaților este prima Cameră sesizată, potrivit art. 75 din Constituția României, republicată, și ale art. 92 alin. (8) pct. 1 din Regulamentul Camerei Deputaților.
La întocmirea prezentului Raport, membrii Comisiei pentru politică externă au examinat propunerea legislativă, expunerea de motive, avizul negativ al Consiliului Legislativ, transmis cu nr. 363/10.04.2023, punctul de vedere negativ al Guvernului, transmis cu nr. 6430/30.05.2023 și avizul Consiliului Suprem de Apărare a Țării, transmis cu nr. DSN1/617/31.05.2023.
Propunerea legislativă are ca obiect de reglementare modificarea Legii nr.129/1997 pentru ratificarea Tratatului cu privire la relațiile de bună vecinătate și cooperare dintre România și Ucraina. 
În conformitate cu dispozițiile art. 62 din Regulamentul Camerei Deputaților, republicat, cu modificările și completările ulterioare, Comisia pentru politică externă a examinat proiectul de Lege, în ședința din data de 4 octombrie  2023 la care au fost prezenți membrii ai Comisiei, conform listei de prezență înregistrată.
La dezbaterile din cadrul Comisiei pentru politică externă a participat, în calitate de invitat, doamna Janina Sitaru, secretar de stat din cadrul Ministerului Afacerilor Externe.
În urma dezbaterilor, membrii  Comisiei pentru politică externă au hotărât, cu majoritate de voturi, să supună Plenului Camerei Deputaților un Raport de respingere asupra propunerii legislative, din următoarele considerente:
1. În conformitate cu art. 91 alin. (1) din Constituția României, “Președintele încheie tratate internaționale în numele României, negociate de Guvern și le supune spre ratificare Parlamentului, într-un termen rezonabil. Celelalte tratate și acorduri internaționale se încheie, se aprobă sau se ratifică potrivit procedurii stabilite prin lege”.  Încheierea, respectiv încetarea valabilității unor tratate internaționale de bună vecinătate și cooperare cu state vecine reprezintă acțiuni întreprinse pentru realizarea politicii externe a României. Conform normelor constituționale și legale, decizia de a iniția procedurile privind încheierea, respectiv încetarea valabilității tratatelor în cauză, ține de sfera executivă. Competența este circumscrisă etapelor adoptării legilor de ratificare, respectiv de denunțare. 
Propunerea vizează legiferarea de către Parlament într-un domeniu rezervat sferei de competență a puterii executive și tinde să se substituie parcurgerii procedurilor legale privind denunțarea acordului bilateral respectiv;
2. De asemenea, anexarea unor teritorii constituie o încălcare a dreptului internațional, contravenind flagrant normelor imperative privind suveranitatea statelor și respectarea integrității teritoriale a statelor, consacrate prin Carta ONU.  În plus, prin Actul Final de la Helsinki (1975), România, alături de celelalte state semnatare, s-a angajat să respecte inviolabilitatea frontierelor din Europa și să se abțină de la orice atentat împotriva acestor frontiere. Obligația respectării frontierei româno-ucrainene a fost confirmată, în plan bilateral, nu doar prin Tratatul cu privire la relațiile de bună-vecinătate dintre România și Ucraina, ci și prin Tratatul  între România și Ucraina privind regimul frontierei de stat româno-ucrainene, colaborarea și asistența mutuală în probleme de frontieră (Cernăuți 17 iunie 2003). Conform normelor de drept internațional în materia răspunderii statelor, comiterea unui act ilicit atrage responsabilitatea internațională a statului autor al actului ilicit. Întrucât anexarea unor teritorii contravine unor norme peremptorii de drept internațional, statele terțe au de asemenea obligația de a nu recunoaște validitatea unei astfel de acțiuni. Cu alte cuvinte, statele se vor abține de la orice acțiune incompatibilă cu scopurile și principiile Cartei Națiunilor Unite, împotriva integrității teritoriale, a independenței politice și a unității fiecărui stat semnatar. 
[bookmark: _GoBack]România abordează relațiile bilaterale cu Ucraina pe baza respectării stricte a prevederilor acordurilor multilaterale și bilaterale aplicabile și a celorlalte norme și principii ale dreptului internațional. 
În raport cu obiectul și conținutul său, proiectul de Lege face parte din categoria legilor ordinare.

           Președinte, 				                      Secretar,

     Biró Rozália-Ibolya			               Albișteanu Mihail

